Tiro eno ya go ranola Baebele e ne ya nna le tlhotlheletso efe mo bathong ba kwa Georgia? Mo lekgolong la bo12 la dingwaga, mmoki wa Mo-Georgia e bong Shota Rustaveli o ne a kwala Vepkhis-tqaosani (Knight in the Panther Skin) buka e e neng e na le tlhotlheletso e kgolo jaana mo e leng gore ka makgolo a dingwaga e ile ya bidiwa Baebele ya bobedi ya kwa Georgia. Mokanoki wa motlha wa rona wa kwa Georgia e bong K. Kekelidze, o tlhalosa gore e ka tswa e le gore mmoki yono o ne a nopola ka tlhamalalo go tswa mo Baebeleng kgotsa ga a ka a dira jalo, “dingwe tsa dilo tse a di kwadileng di tshwana thata le ditemana dingwe tsa Baebele.” Le fa mo makgetlhong a le mantsi leboko leno le bua dilo tse di seng boammaaruri, gantsi le bua ka dilo tse di jaaka botsala jwa mmatota, bopelotshweu, go tlotla basadi le go rata baeng go tswa pelong. Dilo tseno le melao e mengwe e e siameng e e rutiwang mo Baebeleng e ne e na le seabe mo tseleng e batho ba kwa Georgia ba neng ba akanya ka yone mme e sa ntse e tsewa e le melao e e siameng ya boitsholo.